TRIPS shartnomasi
Intellektual mulk huquqining savdo bilan bogʻliq masalalari boʻyicha bitim (TRIPS) — Jahon Savdo Tashkilotiga (JST) aʼzo barcha davlatlar oʻrtasidagi xalqaro huquqiy shartnoma. Mazkur bitim boshqa JSTga aʼzo davlatlarning fuqarolariga nisbatan qoʻllaniladigan intellektual mulkning turli shakllarini milliy hukumatlar tomonidan tartibga solish uchun minimal standartlarni belgilaydi. TRIPS 1989—1990-yillar oraligʻida Tariflar va savdo boʻyicha Bosh kelishuvning (GATT) Urugvay raundi yakunida muhokama qilingan va JST tomonidan nazorat qilinadi. TRIPS bitimi birinchi marta intellektual mulk huquqini koʻp tomonlama olib boriladigan savdo tizimiga kiritdi. Bugungi kungacha intellektual mulk boʻyicha eng keng qamrovli koʻp tomonlama shartnoma boʻlib qolmoqda. 2001-yilda rivojlangan mamlakatlar TRIPSnining qoidalarini kengroq sharhlash oʻrniga juda tor maʼnoda tushinishni talab qilayotgandi. Bu holatdan xavotirda boʻlgan rivojlanayotgan mamlakatlar 2001-yilda muzokaralar raundini boshladilar. Natijada Doha deklaratsiyasi qabul qilindi. Doha deklaratsiyasi Jahon savdo tashkilotining bir bayonoti boʻlib, TRIPSning qamrovini aniqlab beradi. Misol uchun, TRIPS „hamma uchun dori vositalaridan foydalanishni ragʻbatlantirish“ maqsadi nuqtai nazaridan talqin qilinishi mumkin. Bu jumla orqali ishlab chiqarilgan dori vositalrini qaysi tashkilot (yuridik shaxs) ishlab chiqarishidan qatʼiy nazar, barcha foydalanishi mumkin. TRIPSning oʻrni shu holatda namoyon boʻladi. Xususan, TRIPS JST aʼzolaridan mualliflar va boshqa mualliflik huquqi egalari, shuningdek turdosh huquqlar egalari, xususan, ijrochilar, ovoz yozish ishlab chiqaruvchilari va radioeshittirish tashkilotlarini qamrab oluvchi mualliflik huquqlarini himoya qilinishini talab qiladi. Mualliflik huquqi himoya qilinadigan sohalarning bir qanchasiga quyidagilar kiradi: geografik koʻrsatkichlar; sanoat namunalari; integral mikrosxemalar sxemasi-dizaynlari; patentlar; yangi oʻsimlik navlari; savdo belgilari; savdo nomlari va oshkor etilmagan yoki maxfiy maʼlumotlardir. TRIPS, shuningdek, ijro tartib-qoidalari, himoya vositalari va nizolarni hal qilish tartiblarini ham belgilab beradi. Barcha intellektual mulk huquqlarini himoya qilish va qoʻllash texnologik innovatsiyalarni ragʻbatlantirish, texnologiyalarni uzatish va tarqatish, ishlab chiqaruvchilar va texnologik bilimlardan foydalanuvchilarning oʻzaro manfaatlarini taʼminlash va ijtimoiy va iqtisodiy farovonlikka yordam beradigan maqsadlarga javob berishi kerak. Shuningdek, huquq va majburiyatlar muvozanatiga eʼtibor berilishi lozim.